Emmanuel Macron

Emmanuel Macron (Amiens, 1977ko abenduaren 21a) frantses politikaria eta Frantziako presidentea da. Garai batean, goi funtzionarioa eta finantza bankaria izan zen.

ENAn lortu zuen titulua 2004an eta finantza inspektore postua 2008an, finantza bankari ibilbideari ekin aurretik, Rothschild & Cie konpainian. Frantziako Alderdi Sozialistako kide 2006 eta 2009 bitarte, 2012an François Hollande lehendakariaren kabineteko idazkari orokorraren laguntzaile izendatu zuten. Ondoren, 2014an, Ekonomia, Industria eta arlo digitalaren ministro izendatu zuten Manuel Vallsen bigarren gobernuan.

2016ko apirilean, En marche ! mugimendua sortu zuen (euskaraz, Martxan!) eta lau hilabete geroago, ministro izateari utzi. Azaroaren 16an, 2017ko hauteskunde presidentzialetarako bere burua hautagai aurkeztu zuen. 2017ko apirilaren 23ko hauteskunde presidentzialen lehen itzulian, bozkatuena izan zen, bozen % 23,4 erdietsita eta maiatzaren 7ko bigarren itzulian, garaile atera zen Marine Le Penekin izandako lehian, botoen % 66,1 eskuratuta: 20 milioi pertsona. Ordurako adierazia zuen eutsi egingo ziola politika neoliberalari. 2017ko maiatzaren 14an François Hollanderen lekukoa hartu eta inoizko Frantziako presidente gazteena bihurtu zen.

Édouard Philippe izendatu zuen lehen ministro, Errepublikanoen (LR) kide, bere alderdiak (LREM) 2017ko hauteskunde legegileak irabazi ondoren. 2020an, Jean Castex izendatu zuen lehen ministro, Édouard Philippe ordezkatuz. Haren agintaldia hainbat neurri eta gertaerak markatu dute: lan-kodearen erreforma, SNCFren erreforma-legea, Benalla auzia, Jaka Horien mugimendua, erretreten erreforma proiektua, klima larrialdia, COVID-19 pandemia, eta Ukrainaren inbasioak sortutako krisia.

2022ko hauteskunde presidentzialetan berriz hautatua izateko aurkeztu zen, eta bigarren itzulian Marine Le Penen aurka lehiatu zen berriz ere. "Fronte Errepublikano" ahulago bati esker, apirilaren 24an hauteskundeak irabazi zituen, botoen % 58,55 eskuratuta; horren ondorioz, birritan hautatua izan den V. Errepublikako bigarren presidentea da, François Mitteranden ondoren.

 Erreferentziak 

 Kanpo estekak 
 Martxan!mugimenduaren webgunea.

Kategoria:Amiensdarrak
Kategoria:Frantziako presidenteak
Kategoria:Frantziako politikariak
Kategoria:École nationale d'administrationen ikasitakoak
Kategoria:Ohorezko Legioko gurutze handiak
Kategoria:Errepublika Martxaneko kideak